Angela Merkel se CDU-opvolger aangewysAnnegret Kramp-Karrenbauer, leier van die CDU in Duitsland (Foto: AP Photo/Michael Sohn) Die Duitse kansellier Angela Merkel het Vrydag ŉ staande applous ontvang, wat nege minute lank geduur het, ná haar laaste toespraak as leier van Duitsland se Christen-Demokratiese Unie (CDU). Talle CDU-afgevaardigdes het in Hamburg bymekaargekom vir die party se konferensie en het baniere rondgeswaai met die woorde “Danke Chefin” (Duits vir “dankie, baas”) terwyl hulle na haar finale toespraak, ná 18 jaar as leier van die party, geluister het. Merkel het na Duitsland se gebalanseerde begrotingsbeleid, die einde van diensplig in 2011 en die bestuur van die vlugtelingekrisis in 2015/16 verwys as van die grootste prestasies tydens haar ampstermyn. “Ons het nog baie om te doen,” het Merkel gesê toe sy die verhoog verlaat het, net ure voor ŉ stemmery wat haar opvolger sou bepaal. Drie kandidate was die voorlopers: Annegret Kramp-Karrenbauer, ŉ bondgenoot van Merkel, voormalige CDU-swaargewig wat toe ŉ sakeman geword het Friedrich Merz, en minister van gesondheid Jens Spahn. Die 56-jarige Kramp-Karrenbauer, ŉ voormalige staatspremier wat ook as “mini-Merkel” bekend staan en in Februarie as CDU se sekretaris-generaal aangewys is, het ŉ meerderheid van die stemme ontvang. Van die 999 stemme, was 517 ten gunste van Kramp-Karrenbauer, terwyl Merz 482 stemme ontvang het. As leier van die CDU staan Kramp-Karrenbauer ŉ goeie kans om in 2021 ook die amp as kansellier by Merkel oor te neem.